b'\n_START_ARTICLE_\nVi\xc5\xa1nja Gora\n_START_SECTION_\nLega\n_START_PARAGRAPH_\nNaselje se nahaja v ob\xc4\x8dini Ivan\xc4\x8dna Gorica ob avtocesti A2 med Ljubljano in Novim mestom._NEWLINE_Staro mestno jedro le\xc5\xbei na podolgovatem gri\xc4\x8du 384 mnm pod razvalinami Starega gradu, novej\xc5\xa1e naselje pa le\xc5\xbei na nadmorski vi\xc5\xa1ini 308 mnm, 20\xc2\xa0km jugovzhodno od Ljubljane v dolini Vi\xc5\xa1njice na robu Dolenjskega podolja._NEWLINE_Z Ljubljano in Ivan\xc4\x8dno Gorico je ob delavnikih in sobotah povezana tudi z redno medkrajevno avtobusno in \xc5\xbeelezni\xc5\xa1ko linijo.\n_START_SECTION_\nZgodovina\n_START_PARAGRAPH_\nNajdbe iz prehoda bronaste dobe v \xc5\xbeelezno dobo dokazujejo, da so okolico Vi\xc5\xa1nje Gore \xc5\xbee zgodaj poseljevali Iliri in Kelti. Najdbe hranijo v Narodnem muzeju Slovenije v Ljubljani._NEWLINE_Na podro\xc4\x8dju dana\xc5\xa1njega mesta  Vi\xc5\xa1nje Gore je bilo v rimski dobi voja\xc5\xa1ko naselje Magnisna. Ko so pred nekaj desetletji v Vi\xc5\xa1nji Gori gradili vodovod so odkrili tudi rimske lon\xc4\x8dene vodovodne cevi._NEWLINE_Prvotno naselbino Stari trg pisni viri omenjajo \xc5\xbee leta 1269. Naselbina se je ohranila vse do danes in le\xc5\xbei ni\xc5\xbeje pod gri\xc4\x8dem._NEWLINE_Vi\xc5\xa1nja Gora je tedaj \xc5\xbee imela svoj pe\xc4\x8dat in nekaj tr\xc5\xa1ke samostojnosti. Cesar Friderik III. je Vi\xc5\xa1njo Goro leta 1444 razglasil za trg. Trg so zaradi vse huj\xc5\xa1ih tur\xc5\xa1kih vpadov morali premakniti na vi\xc5\xa1ji gri\xc4\x8d. Zgradili so obzidje in obrambne stolpe, kar je bil tudi pogoj za pridobitev mestnih pravic._NEWLINE_9. julija 1478 je Friderik III. tedanjemu trgu podelil mestne pravice zaradi strate\xc5\xa1ko pomembne vloge pri obrambi pred tur\xc5\xa1kimi vpadi. Od srednjeve\xc5\xa1kege naselbine je delno ostalo  ohranjeno mestno obzidje in stolp ter razvaline Starega gradu gospodov Vi\xc5\xa1njegorskih iz 11. stoletja (520 mnm)._NEWLINE_Leta 1496 so Vi\xc5\xa1njani ustanovili mestno \xc5\xa1olo, ki je bila 9. v dana\xc5\xa1nji Sloveniji. Vi\xc5\xa1nja Gora je imela tudi svoje sodi\xc5\xa1\xc4\x8de, ki se je nahajalo v dvorcu vi\xc5\xa1njegorskih grofov. Sodi\xc5\xa1\xc4\x8de so kasneje premestili v Grosuplje._NEWLINE_Pred drugo svetovno vojno je bil kraj sodni okraj, po njej ob\xc4\x8dina, danes pa je le krajevna skupnost.\n_START_SECTION_\nGradovi\n_START_PARAGRAPH_\nV Vi\xc5\xa1nji Gori je stalo veliko gradov in dvorcev. Najstarej\xc5\xa1i med njimi je Grad Turn (danes tudi Stari grad), ki so ga pozidali Vi\xc5\xa1njegorski. Kasnej\xc5\xa1i lastniki Auerspergi so grad v 18. stoletju opustili in ob vzno\xc5\xbeju hriba postavili Auerspergov dvorec, v katerem je bilo kasneje sodi\xc5\xa1\xc4\x8de in sede\xc5\xbe okraja, danes pa je v njem Vzgojno izobra\xc5\xbeevalni zavod Vi\xc5\xa1nja Gora. V Vi\xc5\xa1nji Gori je prebival tudi znameniti baron Peter Anton Codelli, ki je imel tudi tu svoj dvorec in botani\xc4\x8dni park. Dvorec so med 2. svetovno vojno po\xc5\xbegali, ostanke pa porabili za gradnjo naselja. V bli\xc5\xbeini Vi\xc5\xa1nje Gore le\xc5\xbei Grad Podsmreka, ki je ohranjen, vendar v slabem stanju. Tu je imel svoje \xc4\x8debele v drugi polovici 19. stoletju Nikolaj Emil Rosch\xc3\xbctz. V njem je bil v 20. stoletju tudi oddelek Slovenskega etnografskega muzeja s stalno zbirko o lon\xc4\x8darstvu.\n_START_SECTION_\nLegenda o pol\xc5\xbeu\n_START_PARAGRAPH_\nSimbol Vi\xc5\xa1nje Gore je pol\xc5\xbe, priklenjen na zlato verigo. Po legendi je bil v bitki pri Sisku ranjen sin \xc5\xbeene Bene\xc5\xa1kega do\xc5\xbea. Viteza je na potovanju na\xc5\xa1la h\xc4\x8di vi\xc5\xa1njegorskega grofa - Sofija Vi\xc5\xa1njegorska, ki se je odlo\xc4\x8dila da bo za viteza skrbela. Vsi so bili prepri\xc4\x8dani, da bo vitez umrl, vendar je po dolgem okrevanju pre\xc5\xbeivel. Vi\xc5\xa1njegorski grof je poslal po kneginjo Bene\xc5\xa1ke republike, ki je \xc5\xbee dolgo mislila, da je njen sin mrtev. V zahvalo je vi\xc5\xa1njegorskim grofom podarila pozla\xc4\x8deno pol\xc5\xbejo hi\xc5\xa1i\xc4\x8do v premeru okrog 10-15 centimetrov, okra\xc5\xa1eno z diamanti. Pol\xc5\xbejo hi\xc5\xa1ico so vi\xc5\xa1njegorski grofje podarili mestu. Nekaj \xc4\x8dasa so jo hranili v mestni hi\xc5\xa1i, kasneje pa se je izgubila.'